Woede oor onderwys-segsman se twiets | Maroela Media
Elijah Mhlanga, woordvoerder van die departement van onderwys. (Foto: Twitter)
Die parlementêre portefeuljekomitee oor basiese onderwys eis streng optrede teen 'n woordvoerder van die Gautengse departement van onderwys nadat hy foto's van skraps geklede vroue op sosiale media geplaas het.
Elijah Mhlanga het die foto's geplaas, klaarblyklik om die departement se "Read to Lead"-veldtog te probeer bevorder.
Die veldtog fokus daarop om die leesvermoëns van kinders te verbeter.
"Ons doen 'n beroep op die departement om ingrypend op te tree teen Mhlanga vir sy ondeurdagte, seksistiese en chauvinistiese aanslag op 'n edele en belangrike veldtog," het komiteevoorsitter Bongiwe Mbinqo-Gigaba gesê.
"Die foto's van halfnaak vroue moet veroordeel word. Mhlanga se aanslag op die "Read to Lead"-veldtog van die basiese onderwysdepartement mis die teikenmark geheel en al en doen meer skade as goed."
Die minister van basiese onderwys, Angie Motshekga, het haarself en die departement van die omstrede twiets gedistansieer en Mhlanga het sedertdien om verskoning gevra.
"Ek het kennis geneem dat een foto in die besonder moontlik sensitiewe lesers kon ontstel. Dit was nie die bedoeling nie … Aan diegene wat teleurgesteld is en geaffronteer voel daardeur, vra ek om verskoning," het Mhlanga gesê.
Die ACDP het Mhlanga se pogings om "lees sexy te maak" as "skokkend" bestempel.
Een van Mhlanga se twiets. (Skermgreep: Twitter)
"Ek was geskok om die naak- en eksplisiete foto's te sien wat [Mhlanga] op Twitter geplaas het, klaarblyklik in 'n poging om kinders en jong volwassenes aan te moedig om te lees," het Marie Sukers, ACDP-LP, gesê.
Sukers het gesê die party neem kennis van Mhlanga se verskoning. "Terselfdertyd moet ons vra of dít regtig die mense is wat ons kinders oor seksualiteit moet opvoed."
"Dit is teenstrydig vir die regering om Vrouemaand te vier en dan 'n veldtog te hê wat vroue objektiveer. Om dit dan te probeer koppel aan aanmoediging om te lees, wys dat die departement geen behoorlike en morele onderwysplanne vir ons kinders het nie."
Die drukgroep Equal Education het die twiets "hoogs onvanpas" genoem en gesê Mhlanga behoort dit uit te wis en onvoorwaardelik om verskoning te vra.
Elijah Mhlanga onderwys
Drukgroep eis polisiehoof, LUR se koppe oor geweld
Na al die gewegte van vroueregte, menseregte en en en word ons vrouens nogsteeds gesien as net n sekssimbool.
Eish , sorrryy . I didnt meen to ….?
Hy wou seker kommunikeer met die naakte waarheid as oorheersende le(e)s-faktor! He-he-he!
Dit wys dat die amptenare se integriteit en kennis van dit wat hulle moet doenveel te wense oorlaat. Dit moet as 'n klap in die gesig van sy seniors gesien word. Is daar nie eers meer 'n protokol by die departement nie, of weet hulle nie wat dit beteken nie? Laat die wat dit toegelaat het, ook afgedank word. SKANDE!!!!!!!!!!!
Sal net 'n "ligte raps oor die vingers" kry en moontlik vir een of twee relevante sessies.
As dit 'n b l a n k e was, het die heersende party ge-eis vir afdanking van die persoon, veral omdat dit in vroue-maand is.
En nee dit gaan nie oor ras nie, maar oor dubbele standaarde. Wel natuurlik weet ons weer die dubbele standaarde is rasgedrewe.